b'\n_START_ARTICLE_\nPageRank\n_START_PARAGRAPH_\nPageRank (expresie englez\xc4\x83 cu traducerea Rangul Page) este un algoritm de analiz\xc4\x83 a hiperleg\xc4\x83turilor din Internet, folosit de motorul de c\xc4\x83utare Google pentru a acorda o pondere fiec\xc4\x83rui element dintr-o mul\xc8\x9bime de documente interconectate prin hiperleg\xc4\x83turi, cu scopul m\xc4\x83sur\xc4\x83rii importan\xc8\x9bei relative \xc3\xaen cadrul mul\xc8\x9bimii. Dac\xc4\x83 pagina A con\xc8\x9bine un link (o leg\xc4\x83tur\xc4\x83) c\xc4\x83tre pagina B, se presupune implicit c\xc4\x83 A afirm\xc4\x83 despre B c\xc4\x83 acesta este important, deci B trebuie s\xc4\x83 fie mai bine cotat \xc3\xaen clasamente. Cu c\xc3\xa2t exist\xc4\x83 mai multe leg\xc4\x83turi calitative c\xc4\x83tre un sit, cu at\xc3\xa2t PageRank-ul acestuia va fi mai mare \xc8\x99i locul \xc3\xaen clasament mai \xc3\xaenalt. Coeficientul PageRank este un num\xc4\x83r \xc3\xaentreg care poate lua valori \xc3\xaentre 0 \xc8\x99i 10._NEWLINE_Numele de PageRank provine de la informaticianul american Larry Page, care a dezvoltat algoritmul la Universitatea Stanford. Numele este o marc\xc4\x83 \xc3\xaenregistrat\xc4\x83 a companiei Google; totu\xc8\x99i patentul (U.S. Patent 6285999) apar\xc8\x9bine Universit\xc4\x83\xc8\x9bii Stanford, iar Google de\xc8\x9bine o licen\xc8\x9b\xc4\x83 exclusiv\xc4\x83 de utilizare a patentului. \xc3\x8en schimbul acestei licen\xc8\x9be Universitatea a primit 1,8 milioane de ac\xc8\x9biuni ale lui Google; ac\xc8\x9biunile au fost v\xc3\xa2ndute \xc3\xaen 2005 pentru 336 milioane de dolari.\n_START_SECTION_\nIstoric\n_START_PARAGRAPH_\nPageRank a fost dezvoltat la Universitatea Stanford de c\xc4\x83tre Larry Page (de la care \xc3\xae\xc8\x99i trage \xc8\x99i numele) \xc8\x99i apoi \xc8\x99i de Serghei Brin, ca parte dintr-un proiect de cercetare despre un nou gen de motor de c\xc4\x83utare. Proiectul a demarat \xc3\xaen 1995 \xc8\x99i a dus, \xc3\xaen 1998, la un prototip func\xc8\x9bional denumit Google. La pu\xc8\x9bin timp dup\xc4\x83 aceea, Page \xc8\x99i Brin au \xc3\xaenfiin\xc8\x9bat firma Google Inc., compania din spatele motorului de c\xc4\x83utare Google. De\xc8\x99i este doar unul din factorii care determin\xc4\x83 pozi\xc8\x9bia rezultatelor c\xc4\x83ut\xc4\x83rii Google, PageRank continu\xc4\x83 s\xc4\x83 furnizeze baza tuturor dispozitivelor de c\xc4\x83utare ale motorului Google._NEWLINE_PageRank se bazeaz\xc4\x83 pe analiza cit\xc4\x83rilor, teorie dezvoltat\xc4\x83 \xc3\xaen anii 1950 de Eugene Garfield la Universitatea de Stat Pennsylvania; fondatorii Google citeaz\xc4\x83 lucr\xc4\x83rile lui Garfield \xc3\xaen lucrarea lor original\xc4\x83. Analiza leg\xc4\x83turilor web a fost dezvoltat\xc4\x83 \xc3\xaent\xc3\xa2i de Jon Kleinberg \xc8\x99i de echipa lui, \xc3\xaen cadrul proiectului CLEVER de la Centrul de Cercetare Almaden al companiei IBM.'